FC Castovanni Eagles

Ajalugu

JK Suema/Cargobusi jalgpalliklubi loodi 2010. aasta esimestel päevadel Rocca al Mare Koolis, kus jõuluvaheajal naasnud 10. klassi õpilased jalgpalliteemalise vestluse järel ühise meeskonna otsustasid luua. Hendrik Osula hakkas koos Raul Ojassaarega asja tõsisemalt vedama ning ühiste sõprade ja tuttavate seast kokku pandud meeskond registreeriti kärmelt ka algavaks hooajaks Eesti meistrivõistlustele. Esimene sõprusmäng tulevasel kodustaadionil peeti 31. jaanuaril, kõigest 21 päeva pärast meeskonna idee tekkimist Viimsi FC Igiliikuri vastu, mis kaotati koguni 1:11. JK Suema ajaloo esimese värava autoriks oli Rainer Meema.
Enne liigahooaja algust peeti veel kolm kontrollkohtumist: Eston Villale kaotati 0:11, Laagris toimunud mängus tehti klubi ajaloo esimene viik ja FC Majandusmagistriga lepiti 1:1 viiki, Suema värava autoriks märgiti Oskar Pedosk. JK Tallinna Kalevi noorte vastu mängitud kohtumises saatis Suemat aga ootamatu edu – kogu mänguaja vastaste surve all mänginud Suema kasutas harvanähtavalt hästi ära vasturünnakuid ning lahkus platsilt ajaloo esimese võiduga – seisuks jäi tervenisti 6:0.

2010

Enne kohtumist Eston Villaga klubiga liitunud Märt Vassiljevist sai meeskonna esimene peatreener ning meeskonna ajaloo esimeses ametlikus mängus, 2010. aasta liigahooaja avakohtumises, kohtuti 7. aprillil, vähem kui kolm kuud pärast meeskonna esialgset loomist, võõrsil taas Eston Villaga. Mälestusväärses kohtumises suutsid autsaideri seisuses olnud suemalased küll esimese poolaja 0:0 viigiga lõpetada, kuid teisel kolmveerandtunnil pani Villa oma paremuse maksma ning lahkus 4:0 võiduga.
Esimene ametlik punkt tuli Suemale juba hooaja teises kohtumises, kus kodumurul suudeti Tallinna JK Piraaja II vastu välja võidelda 1:1 viik. Lisaks tulemusele läks selles mängus Suema ajalukku ka Keir Veskiväli, kelle 22. minuti täpne penalti oli Suema esimeseks väravaks ametlikus kohtumises.
Juba järgmises kohtumises astus Suema ka sammu edasi – Tallinna FC Twisteri vastu saadi Rasmus Sinivee 80. minuti väravast ülimalt magus 1:0 võit. Edasine hooaeg aga nii edukaks ei kujunenud – 22 mänguga teeniti kokku 19 punkti (viis võitu, neli viiki ja 13 kaotust), millega jäädi 12 meeskonna seas 10. kohale. Esimene mäng Eesti karikavõistlustel lõppes koduväljakul mänginud Rakvere FC Flora II kindla 8:0 võiduga.

2011

Teist liigahooaega 2011. aastal alustati küll pisut tugevdatud koosseisuga, kuid erinevatel põhjustel lagunes meeskonna tuumik suvel niivõrd laiali, et probleeme oli mängudeks meeskonna kokku saamisega. Ühtegi mängu siiski vähemuses ei mängitud, kuid see-eest kannatasid kõvasti tulemused – kümnemänguline kaotusteseeria ning hooaja lõpetanud 14-mänguline võiduta seeria tähendasid seda, et kui FC Anžit poleks meistrivõistlustelt eemaldatud, oleks Suema saagiks jäänud liigas 11. koht. Anži diskvalifitseerimise tõttu jäädi aga sarnaselt ava-aastaga kümnendaks. Hooaja lõppu ilmestasid ka segadused meeskonna juhtimises – senine peatreener Vassiljev astus tagasi ning peatreeneri kohuseid täitsid kapten Andrus Arbeiter ja Jaanus Nuutre.

2012

Enne 2012. aasta hooaja ettevalmistust jõuti Vassiljeviga treeneritöö osas taas kokkuleppele ning mitmed tugevad täiendused nii Tallinna Kalevi noormängijate kui ka muude varasema liigakogemusega mängumeeste näol tähendasid seda, et uuele aastale pandi juba suuremad lootused ja kõrgemad eesmärgid. Kõrgema tasemega saadi ka hakkama – hooaeg lõpetati neutraalse bilansiga (kaheksa võitu, kuus viiki, kaheksa kaotust) ning rekordilise 30 punkti ja kuuenda kohaga. Sealjuures edestas Viimsi FC Igiliikur Suemat vaid parema väravate vahega.

2013

2013. aasta hooajaks tõsteti JK Suema/Cargobus IV liiga põhjapiirkonda. Samal ajal lõi Suema endale Rahvaliigasse duubelmeeskonna.